הוועדה לקידום מעמד האישה, כנסת 15, פרוטוקול מספר 3, 1999-07-27 12:30

יעל דיין: אני פותחת את הישיבה.

יעל דיין: במסגרת הדיון על סדרי עבודת הוועדה אני רוצה להעלות על סדר היום את הנושא של ועדות משנה.

יעל דיין: אחת מוועדות המשנה היתה תמיד ועדת משנה לנושאים של נשים ערביות.

יעל דיין: כל פעם שאני אומרת "ערביות" אני מבקשת להוסיף: דרוזיות, בדואיות, צ'רקסיות - לא-יהודיות.

יעל דיין: עוד לפני שהיה ההרכב הסופי של הוועדה פניתי לסיעת מרצ כדי שאוכל לבקש מחברת הכנסת חוסניה ג'בארה, שהיא חברת הכנסת הערביה היחידה שנבחרה לראשונה לכנסת, לעמוד בראשות תת ועדה זו, והתשובה של מרצ היתה שלסיעת מרצ יש רק מקום אחד בוועדה לקידום מעמד האישה, ומרצ נתנה את המקום הזה לחברת הכנסת זהבה גלאון, ואם הקואליציה תוכל לתת מקום נוסף, הם ישמחו שחברת הכנסת ג'בארה תקבל את המקום הזה בוועדה.

יעל דיין: כלומר, כוונתה של סיעת מרצ היתה שזה לא יהיה תמורת המקום של חברת הכנסת גלאון בוועדה.

יעל דיין: אני הצעתי שתוותרו על מקום בוועדה אחרת ותקבלו עוד מקום בוועדה לקידום מעמד האישה או שתתחלפו ביניכן.

יעל דיין: הענין נדון בין סיעות, זה לא ענין אישי.

יעל דיין: ההצעה שלי היתה אישית, והתשובה היתה, כאמור, שסיעת מרצ לא יכולה לוותר על מקום בוועדה אחרת, ואם נסדר מקום נוסף בוועדה זו, הם ישמחו שחברת הכנסת ג'בארה תקבל את המקום הזה בוועדה.

יעל דיין: אני לא רוצה להיכנס כאן לטונים הנלווים, כי הם לא ראויים לפרוטוקול, אבל ביקשתי גם שסיעת מרצ תקבע בתוכה.

יעל דיין: מה שברור הוא שאני לא יכולה לתת ראשות ועדת משנה לחברת כנסת שאיננה חברת הוועדה, מה גם שלסיעה שלכם, סיעת מרצ, יש מקום בוועדה.

יעל דיין: בינתיים הוועדה התחילה לפעול.

יעל דיין: אני הבעתי מורת רוח גדולה על כך שמרצ שיש לה ארבע חברות כנסת, וחברות כנסת מאוד פעילות, לא מוכנה לוותר על מקום באיזו שהיא ועדה אחרת ובתמורה לבקש עוד מקום אחד לסיעה בוועדה לקידום מעמד האישה.

יעל דיין: אתמול הנושא עלה שוב.

יעל דיין: בינתיים, בישיבת ועדה ראשונה, ביקש - לא קיבל, אבל ביקש - את ראשות תת הוועדה לנשים ערביות חבר הכנסת כנעאן שהוא חבר בוועדה מהתחלה.

יעל דיין: יש שני חברי כנסת ערבים בוועדה.

יעל דיין: בעבר חבר הכנסת דראושה היה יושב ראש ועדת המשנה לנשים ערביות.

דליה רבין-פילוסוף: וחבר הכנסת כנעאן לא מסכים לוותר לחברת הכנסת ג'בארה?

דליה רבין-פילוסוף: משהיא קיבלה את המקום בוועדה, אולי הוא מסכים עכשיו שהיא תהיה יושבת ראש ועדת המשנה?

יעל דיין: מאחר שהוא לא נמצא כאן, אני לא יכולה לתת תשובה.

יעל דיין: היום הודיעה לי חברת הכנסת זהבה גלאון, שהיא תתחלף בחברות בוועדה עם חברת הכנסת חוסניה ג'בארה.

יעל דיין: כפי שציינתי כל הזמן, כל חברות הכנסת מוזמנות לכל ישיבות הוועדה, בין שהן חברות בה ובין אם לאו.

יעל דיין: הפעילות שלהן מלאה, למעט הצבעות.

יעל דיין: יש כאן פעולת חקיקה שבה יש הצבעות, אבל בכל יתר הדברים - סיורים, נוכחות והתבטאות חופשית - כל חברות הכנסת לא מקופחות, וזה אמור גם לגבי חברת הכנסת זהבה גלאון.

יעל דיין: אני אישרתי - וכן יודיעו במליאה - שחברת הכנסת ג'בארה תהיה חברה מטעם סיעת מרצ בוועדה.

יעל דיין: עלה שוב הנושא של ועדת המשנה.

יעל דיין: אני הצעתי שאישית או בין הסיעות יגיעו לסידור לגבי רוטציה בין חברת הכנסת ג'בארה לבין חבר הכנסת כנעאן.

יעל דיין: אני עדיין לא אישרתי את המינוי שלו, אבל לא יעלה על דעתי אחרי שהוא ביקש - והוא היה היחיד שביקש - לבוא ולהגיד לו: אני החלטתי שלא תקבל את תפקיד יושב ראש ועדת המשנה.

יעל דיין: אני יכולה רק לפנות אליו ולבקש שוב, בגלל ההיבט הייחודי, שחברת הכנסת ג'בארה תקבל את התפקיד הזה ראשונה ברוטציה.

יעל דיין: אני יושבת ראש הוועדה לקידום מעמד האישה רק לשנה הראשונה ואני אציע שלפחות בשנה הראשונה את תקבלי את ראשות ועדת המשנה ואחר כך יחליטו על המשך הרוטציה.

יעל דיין: אני רוצה לציין, שבהיות הוועדה הזו ועדה לקידום מעמד האישה, זה מאוד בעייתי לא לתת לגבר בה או לשלול מגבר בה זכות לשבת בראש ועדת משנה כלשהי.

יעל דיין: היסטורית, חבר הכנסת דראשונה עמד במשך הרבה שנים בראשות ועדת המשנה.

יעל דיין: הוא היה חבר בוועדה.

יעל דיין: חברת הכנסת גוז'נסקי ביקשה לקבל תפקיד זה ברוטציה, ועקב ארוע מצער ומחלתו המתמשכת של חבר הכנסת דראושה, הוא הסכים לרוטציה הזו וחברת הכנסת גוז'נסקי עמדה בראשות הוועדה, גם כן על בסיס של רוטציה.

יעל דיין: אם כן כרגע, ראשית, אני מברכת את חברת הכנסת ג'בארה על הצטרפותה אלינו.

יעל דיין: אני רוצה בזה תרומה עצומה.

יעל דיין: ביחס לענין הספציפי של ראשות ועדת המשנה אני מציעה שנפתור את זה בדרכי נועם.

יעל דיין: אני מצטרפת לבקשה, זאת אומרת, אני חושבת שמן הראוי שחוסניה תהיה יושבת ראש ועדת המשנה בתקופה הראשונה שתיקבע יותר מאוחר.

יעל דיין: אני אשמח אם זאת לא תהיה החלטה שרירותית, אלא זה יהיה מתוך תיאום בין סיעתי או אישי, עם חבר הכנסת כנען.

יעל דיין: יש הערות?

חוסניה ג'בארה: אני חושבת שאם אנחנו רוצים לטפל בבעיה כזו, אפילו בנושא כזה, איננו צריכים לטפל בזה טיפול שרירותי.

חוסניה ג'בארה: אפשר לטפל בזה בהבנה.

חוסניה ג'בארה: אני מוכנה לדבר בענין זה עם חבר הכנסת מוחמד כנעאן.

חוסניה ג'בארה: חבל שכל חברות הכנסת לא נמצאות אתנו כאן, כי הן מודעות לעובדה שחמישים ואחת שנה האישה הערביה מופלית פעמיים - ואת יודעת את זה, חברת הכנסת דיין - פעם אחת, בהיותה אישה בחברה ערבית מסורתית שבה המלה הראשונה והאחרונה היא המלה של הגבר, והגבר לא מוכן שהאישה תגיע לדרך פוליטית מסויימת ותגיד "לא" או "כן, אבל".

חוסניה ג'בארה: הנשים הערביות היו כל הזמן מדוכאות בגלל העובדה שהן לא כל כך אוהבות לצאת לקלפי, במיוחד בבחירות לכנסת, ואני אסביר למה.

יעל דיין: אני מבקשת לקצר, כי אין כאן עכשיו אנשים.

יעל דיין: זה לפרוטוקול.

יעל דיין: אנחנו נדון בנושא הזה.

חוסניה ג'בארה: רק לפרוטוקול.

חוסניה ג'בארה: הנשים רצו שתהיה אישה שתייצג אותן בכנסת, ובמיוחד בוועדת המשנה לקידום מעמד האישה הערביה שדנה בכל מיני נושאים שקשורים רק באישה.

חוסניה ג'בארה: אני בעד זה שגברים יהיו חברים בוועדה לקידום מעמד האישה ואני גם מוכנה להזמין הרבה גברים לוועדת המשנה, אין לי שום בעיה.

יעל דיין: את תצטרכי לעשות זאת.

חוסניה ג'בארה: כן, אני חייבת, אבל אני לא חושבת שגבר יכול לייצג את האישה הערביה ואת הבעייתיות של האישה הערביה, וראינו את זה בוועדת המשנה בראשותו של חבר הכנסת דראושה, כאשר גם אני הוזמנתי ונכחתי בדיונים בכל מיני נושאים שלא הגיעו לפתרון, כי כל הזמן הגבר הערבי אומר לנו: קיבלתן כל מה שמגיע לכן.

יעל דיין: אולי זו אשמתי או אשמת הממסד, כי שום ועדת משנה לא עובדת עצמאית.

יעל דיין: כל דבר מקבל אישור שלי, אני משתתפת ב80%- מהישיבות של ועדות המשנה.

חוסניה ג'בארה: באותן ישיבות שאליהן הוזמנתי לא ראיתי אותך ולכן, כנראה, ועדת המשנה עבדה בצורה אוטונומית.

חוסניה ג'בארה: אני לא רוצה לעבוד בצורה הזאת, כי אנחנו נשים והבעיה היא משותפת, אבל אני רוצה לציין שהבעיה של הנשים הערביות היא בעיה.

חוסניה ג'בארה: הן זקוקות להרבה שינויים.

יעל דיין: חבל להרחיב את הדיבור על כך עכשיו.

חוסניה ג'בארה: אני מבקשת ממך שתתמכי במועמדות שלי למשך כל הקדנציה.

חוסניה ג'בארה: אני אדבר עם חבר הכנסת מוחמד כנעאן.

יעל דיין: זה בין-סיעתי.

יעל דיין: אני אתמוך ברוטציה.

חוסניה ג'בארה: אפשר להגיע ל- - -

יעל דיין: אפשר להגיע לכל דבר.

יעל דיין: הוא מן הסתם יבקש תמורה על זה בוועדת משנה אחרת - לא אצלי, אלא במקום אחר.

חוסניה ג'בארה: דרך אגב, נודע לי שמרצ ויתרה על שני ממלאי מקום, אחד בוועדת החוץ והביטחון ואחד בוועדת הכספים, והיא ביקשה משהו בתמורה, כנראה בוועדה לקידום מעמד האישה.

יעל דיין: אני לא הכתובת.

חוסניה ג'בארה: חבל שלא ידעתי שמרצ לא טיפלה בזה מהתחלה.

חוסניה ג'בארה: הייתי לפחות דואגת לזה.

חוסניה ג'בארה: אני פשוט סמכתי על חברת הכנסת נעמי חזן.

יעל דיין: אנחנו דיברנו בנוכחות חברת הכנסת גלאון.

יעל דיין: בואי לא ניכנס לענין הפנים-סיעתי שלכם.

יעל דיין: אני פניתי וקיבלתי את התשובה שקיבלתי, ואני שמחה שההחלטה של מרצ השתנתה.

יעל דיין: אני חושבת שזה משהו קצת עקום כשבאים ואומרים לי: בסדר, נכניס את חברת הכנסת ג'בארה ברצון, אבל נקבל - - -

דליה רבין-פילוסוף: היה נסיון לבקש שאני אוותר.

יעל דיין: ראשית, אני לעולם לא אסכים להחלפה של אישה באישה.

יעל דיין: הלכו לחברת הכנסת רבין-פילוסוף והציעו לה שאולי היא תוותר לחברת הכנסת ג'בארה.

יעל דיין: זה לא עסק פנימי.

יעל דיין: בכנסת הזו יש יותר נשים מאי פעם.

יעל דיין: בוועדה אין רוב של נשים, יש יותר גברים מאשר נשים.

יעל דיין: אני רוצה לומר שחלק גדול מהנושא שהעלית טופל על ידי מליאת הוועדה.

יעל דיין: אני לא יודעת מתי הוזמנת ומתי לא, חברת הכנסת ג'בארה, אבל אם תסתכלי בפרוטוקולים ותעקבי אחר הסיורים שקיימנו, קשה לומר שהוועדה זנחה את הנושא, וכפי שאמרתי, אני לא יכולה לשלול מגבר זכות לייצוג.

יעל דיין: אשר לענין הזה שהאישה הערבה מקופחת פעמיים, יש שאלות שאולי נדון בהן פעם, מדוע מפלגות ערביות לא הציגו אף פעם מועמדת אישה, אפילו במקום לא ריאלי, אבל על סף כניסה, כפי שהיה אצלנו, למשל, לגבי נדיה חילו שבכל הכנסת הקודמת היתה הבאה בתור.

יעל דיין: את מפנה עכשיו אצבע מאשימה כלפי חוץ, ואני רוצה לומר לך שאני מאוד שמחה שאת חברת הכנסת ואני מאוד שמחה שאת נבחרת של מרצ, אבל את הנושא של האישה המקופחת בתוך החברה הערבית צריך להפנות לחברה הערבית.

יעל דיין: היו לנו קשיים רבים גם עם נשים ערביות וגם עם גברים ערבים בנושאים שהם על סדר היום של החברה הישראלית, ויש בעיה עם המסורת הערבית, בעיקר בנושאים שנדונו תמיד במליאת הוועדה, היינו, בנושאים של אלימות כלפי נשים ורצח על מה שנקרא "חילול כבוד המשפחה".

יעל דיין: היו כאן כל הקאדים, כל אנשי הסמכות הערבים, ולא מצאתי מישהו שיעמוד ויגיד בפירוש ובצורה הכי ברורה שחייבים לעשות מעשה כדי להעמיק את המודעות, ולא לקבל את המצב הזה.

יעל דיין: לא את ולא דראושה ולא אף אחד אחר לא בא אתי כשהייתי בדלית אל כרמל בכינוס פנימי של צעירים נגד רצח שהיה שם, בתמיכה גדולה, כולל תמיכה של נשים, והמשטרה היתה צריכה לחלץ אותי.

יעל דיין: הטענה אליי היתה, וזו תהיה הטענה לכל אחד: אל תתערבי, זה ענין פנימי שלנו, זה ענין של מסורת.

יעל דיין: והיחיד שהגן עליי בתוך הכנסת ואמר שזה סופר לגיטימי היה חבר הכנסת לשעבר שבח וייס, ולא חברי כנסת ערבים ולא נשים.

יעל דיין: אז הענין הוא מאוד סבוך ויש לו מחיר.

חוסניה ג'בארה: הזכרת שהיית בדלית אל כרמל ושלא אני לא דראושה לא היינו אתך.

חוסניה ג'בארה: אני רק רוצה לציין שבתקופה הראשונה הוזמנתי לוועדת המשנה בראשותו של דראושה, אבל כשהתחלתי לפתוח את הפה ולדבר על זכויות הנשים בחברה הערבית עצמה, הוא הפסיק להזמין אותי.

חוסניה ג'בארה: לכן, את צריכה להסיק מסקנות.

יעל דיין: בענין של רציחות עוסקת מליאת הוועדה, ולא ועדת משנה, וזה לא ענין של יוזמות אישיות.

יעל דיין: זה בא למליאת הכנסת, יש הצעות לסדר היום, ויש לנו בעיה בקטע הזה, משום שכאשר אנחנו עוסקים בנושאים של חינוך, מערכת החינוך במגזר הערבי לא מוכנה להכניס את זה לסדר היום, אפילו לא במקום שקורה רצח, ולא מדובר רק ברצח, אלא גם היה הסיפור של מקרי האונס הקבוצתיים החמורים ביותר.

חוסניה ג'בארה: אז נפעל יחד.

יעל דיין: בסדר, אבל אני אומרת שבנושאים האלה בוודאי שאין אוטונומיה לשום ועדת משנה, והם על סדר היום של החברה הישראלית, כולל ערבים.

יעל דיין: בנושאים האלה של רצח נשים אנחנו מטפלים במליאה.

יעל דיין: אני רוצה לומר משהו על ועדות משנה ועל האוטונומיה שלהן.

יעל דיין: עם כל הדמוקרטיה שבעולם, ועדות המשנה האלה אינן מוקמות על ידי הכנסת.

יעל דיין: החלטתי על הקמתן בזמנן מתוך הכרתי בצרכים המיוחדים בנושא זה או אחר, וחלק מוועדות המשנה ימשיכו לפעול, אבל אין כאן קביעה תקנונית שוועדת המשנה פועלת אוטונומית.

יעל דיין: היא פועלת מכוח סמכות שניתנת ליושב ראש ועדת המשנה על ידי יושב ראש הוועדה, ואם יש השגות על זה, אפשר כמובן להביא כל דבר למליאת הוועדה.

יעל דיין: כל מפגש, כל נושא שעולה בוועדת המשנה עוברים דרכי, גם רשימת המוזמנים עוברת דרכי כיושבת ראש ועדה .

יעל דיין: אם תהיה יושבת ראש ועדה אחרת, זה יעבור דרכה.

יעל דיין: בנושא של נשים ערביות יש לנו רשימה קבועה, שאפשר כמובן להוסיף עליה.

יעל דיין: אני מאוד מקפידה שהרשימה לא תהיה מפלגתית.

יעל דיין: זאת אומרת, הפעילה המפלגתית של הליכוד, של מרצ או של ש"ס במקום מסויים אינה מוזמנת לוועדה מתוקף היותה האישה המובילה במקום מסויים.

יעל דיין: ארגונים - כן, משרדים - כמובן, אבל יש לנו רשימה, אפשר להסתכל עליה ולהרחיב אותה.

יעל דיין: אין מגבלה, מלבד העובדה - וזה אנחנו עושים בכל התחומים - שכאשר יש משלחת, אנחנו לא מארחים אותה בישיבה של ועדת משנה, אלא את יכולה לארח משלחת, אני יכולה לארח משלחת.

יעל דיין: בדרך כלל אלה קבוצות גדולות שבאות מאזור מסויים, לאו דווקא על פי נושא, ואת כל הסידורים בענין זה את עושה כחברת כנסת פרטית.

יעל דיין: ביקרנו אצל האלמנות בנצרת ואת החד הוריות בנצרת בצפון, שהקימו ארגון כלכלי.

יעל דיין: בנושא אלימות אני מנסה לא להפריד.

יעל דיין: יש נושאים ספציפיים.

יעל דיין: יש נושא של הבדואיות שהוא מאוד מאוד קשה ומאוד מהותי ודנו בו בהרחבה.

יעל דיין: גם אין טעם לחזור כל פעם לאותו ענין, מלבד לצורך מעקב.

יעל דיין: יש דברים שכבר הסתיימו, ויש דברים שמתמשכים.

יעל דיין: יש הנושאים הכלכליים.

יעל דיין: אנחנו ביקרנו במוקדי אבטלת נשים במגזר הערבי.

יעל דיין: התייחסנו לכל נושא הטקסטיל בצפון, התייחסנו למקלטים.

יעל דיין: יש ארגונים שפועלים במגזר הערבי, בדרך כלל די במחתרת.

יעל דיין: לפעמים הבעיות האלה הן מאוד אישיות וחסויות וצריך לטפל בהן פרטנית.

יעל דיין: נושאים של קידום נשים הם כן נושאים של הוועדה, זאת אומרת, לצערנו, אין העדפה מתקנת, אבל מיעוט הנשים המשכילות בתפקידים ממשלתיים זה דבר זועק לשמיים - גם גברים, אבל עוד יותר נשים, כי יש יותר נשים משכילות מאשר גברים, וכן הלאה.

יעל דיין: אני מציעה שאחרי שתגיעו להסכמה, חברת הכנסת ג'בארה, גם תשבי אתי וגם תעברי על כל החומר של השנתיים - שלוש השנים האחרונות ותראי מה הדברים שנעשו.

יעל דיין: יש דברים שמחייבים מעקב קבוע.

יעל דיין: אנחנו לפני פתיחת שנת הלימודים.

יעל דיין: יש בעיה של נשירה עצומה של בנות - אני מדברת על בנות במגזר הערבי.

יעל דיין: יש בעיה של נישואין לפני הגיל המותר, יש בעיה של צעירות שעובדות על אף שהן צריכות להיות בבית ספר.

יעל דיין: יש בעיה של תכנים במגזר הערבי.

יעל דיין: ישבנו על זה ארוכות.

יעל דיין: רק עכשיו הכינו במגזר הערבי חוברת מקבילה לנושא האלימות ושוויון, שקיימת בבתי הספר הממלכתיים.

יעל דיין: זה לא נכנס עדיין לכל בתי הספר.

יעל דיין: לכן הפגישה שנקיים בנושא זה עם משרד החינוך תהיה פגישה כללית בנושא החינוך ונכלול בה את הענין של המגזר.

יעל דיין: אבל, עם כל זה אני אשמח אם גם את תעברי על החומר ותגיעי לסיכום על סיעת רע"מ, ואני לא אתן תמיכה לקדנציה מלאה, כי אני חושבת שיש בזה אפליה הפוכה.

יעל דיין: אם חבר הכנסת כנעאן יסכים ברצון, מובן שאני לא אתנגד.

יעל דיין: אנחנו נמצאים כאן בחסר של אנשים.

יעל דיין: אני בוודאי לא יכולה לחלק תפקידים.

יעל דיין: אני שמחה שנכנסו זה עתה חברות הכנסת זהבה גלאון ונעמי חזן.

יעל דיין: אני רק רוצה להביא לידיעתכן שדנו בנושא של חברת הכנסת ג'בארה והכל רשום בפרוטוקול, כך שאין טעם לחזור על הדברים.

יעל דיין: אמרתי שאני אתמוך בסידור של רוטציה עם חבר הכנסת כנעאן, שהציע את מועמדותו לראשות ועדת המשנה, ושאני גם אתמוך בזה שחברת הכנסת ג'בארה תהיה הראשונה ברוטציה, אבל הענין הוא בין-סיעתי.

זהבה גלאון: למה חייבת להיות רוטציה?

זהבה גלאון: אני שואלת שאלת תם.

יעל דיין: לא חייבת להיות רוטציה.

יעל דיין: זה ענין של הסכמים.

יעל דיין: אם חבר הכנסת כנעאן הציע שהוא יהיה יושב ראש ועדת משנה - - -

חוסניה ג'בארה: זו תוצאה מהעיכוב של התשובה של מרצ.

יעל דיין: אני לא נכנסת לזה כרגע.

יעל דיין: תקראו את הפרוטוקול.

יעל דיין: היתה ישיבת ועדה.

יעל דיין: היתה פניה שלי לגבי חברת הכנסת חוסניה ג'בארה, קיבלתי את התשובה של מרצ, ועל זה אין עוררין, זאת אומרת, הבקשה היתה שלי, את התשובה קיבלתי, ומזה עברנו הלאה.

יעל דיין: אני לא יכולה להגיד לוועדה שאנחנו מחכים, אולי ישתנה משהו בעמדת מרצ ואז נראה.

יעל דיין: לא חילקתי ועדות.

יעל דיין: יש מועמד אחר.

יעל דיין: הוא לא קיבל את יו"רות הוועדה.

יעל דיין: אני מצטערת שאני צריכה לחזור, כי אמרתי כבר את כל הדברים האלה.

יעל דיין: הצעתי שתהיה פניה אליו - על דעתי ובתמיכתי המלאה - שהוא יוותר על מקומו בשביל חברת הכנסת ג'בארה.

יעל דיין: זה לא מקום שניתן לו, אבל הוא חבר ועדה פרופר והוא הציע את מועמדותו.

יעל דיין: כיושבת ראש הוועדה לקידום מעמד האישה אני ממש לא יכולה לעשות בתוך הוועדה אפליה נגד גבר ולהגיד לו: כיוון שאתה לא אישה אתה לא תמלא תפקיד של יושב ראש ועדת המשנה.

יעל דיין: אני חושבת שאפשר להגיע כאן להבנה.

יעל דיין: הענין של רוטציה הוא פתרון שאנחנו מוצאים בכנסת כאשר יש שני מועמדים לאותו תפקיד, אבל אם חבר הכנסת כנעאן יסכים לוותר בכלל, ודאי שאתמוך בזה.

יעל דיין: זאת אומרת, אני לא מתלהבת מרוטציה כפתרון מראש, אבל אם חבר הכנסת כנעאן יתעקש - - -

זהבה גלאון: אני לוקחת על עצמי לדבר אתו בנושא זה.

יעל דיין: זה ענין של הסיעה שלכם.

יעל דיין: את יושבת ראש הסיעה, דברו אתו בבקשה, ואני רק רוצה שעמדתי תהיה ברורה.

יעל דיין: אני מדברת עכשיו אלייך כיושבת ראש סיעה.

יעל דיין: אני מאוד מעריכה את זה שחבר הכנסת כנעאן רצה לעמוד בראשות ועדת המשנה.

יעל דיין: אני לא מקבלת כאן החלטות.

יעל דיין: כפי שאמרתי לפני שנכנסתן, אני מאוד שמחה על הצטרפותה של חברת הכנסת ג'בארה אלינו.

יעל דיין: אני חושבת שזה אך טבעי שהיא תעמוד בראשות ועדת המשנה, אבל אם לחבר הכנסת כנעאן יש בעיה עם זה, אני לא יכולה אלא להציע רוטציה.

יעל דיין: אני חושבת שזה לגמרי מקובל.

יעל דיין: לפי דעתי, אחרי שנה או שנתיים שבהן חברת הכנסת ג'בארה תעמוד בראש הוועדה אפשר יהיה לפתוח את זה עוד פעם.

יעל דיין: אני מזכירה את המקרה שקרה בכנסת, כאשר ילדיו של שיח' ג'בר מועדי רצחו את אבו-רביעא שהיה מועמד לרשת אותו ברוטציה כחבר הכנסת, אבל זה קרה רק פעם אחת - - -

חוסניה ג'בארה: אני לא רוצה להגיע למצב הזה.

חוסניה ג'בארה: את יושבת ראש הוועדה ואת מחליטה, אבל מאוד רציתי שכל חברות הוועדה יבואו ושנקיים הצבעה בענין זה, כי לנו כנשים - ואני לא מדברת עליי, כי אני, למזלי הרב, נמצאת במרצ, אלא על נשים ערביות - לא נתנו להתקדם ולהיות ברשימות שלהם.

חוסניה ג'בארה: דיברתי עם חבר הכנסת האשם מחאמיד על ועדת המשנה.

יעל דיין: עברנו את כל זה והצטרפו אלינו חברות הכנסת זהבה גלאון ונעמי חזן.

יעל דיין: לא אפתח עכשיו את כל הדיון מחדש.

יעל דיין: אם את מדברת על הצבעה, אני רוצה לומר לך שאני לא מצביעה ולא הצבעתי אף פעם בוועדה על ענין כזה.

יעל דיין: לא היה אף פעם מצב שלא היתה הסכמה.

נעמי חזן: להוציא פעם אחת, לגבי ועדת משנה מסויימת.

זהבה גלאון: לא צריך להגיע להצבעה בענין זה.

יעל דיין: כפי שאמרתי, ועדות המשנה הן לא קבועות בשום מקום.

יעל דיין: אני יכולה בשרירות מוחלטת להודיע שוועדה זו פועלת ללא ועדות משנה.

יעל דיין: גם יש רוב של גברים בוועדה, ולא הייתי רוצה שהצעה שלנו תידחה ברוב של גברים.

יעל דיין: אין לזה שום צורה.

יעל דיין: זה ענין בין-סיעתי.

זהבה גלאון: אני מבקשת להעיר ואני מתנצלת מראש אם אני חוזרת על משהו שכבר דיברתם עליו.

זהבה גלאון: אני לוקחת על עצמי לדבר עם חבר הכנסת מוחמד כנעאן, ואני כבר לא מדברת עכשיו על הסכמי רוטציה וכיוצא באלה.

זהבה גלאון: יש כאן משהו עקרוני.

זהבה גלאון: זה שגבר יעמוד בראש ועדת משנה לנשים ערביות - זה מחזק את הסטראוטיפ ומנציח אותו.

יעל דיין: שכנעי אותו.

יעל דיין: מתפיסה שוויונית אני לא יכולה לקבל את הצעתה של חברת הכנסת חוסניה ג'בארה.

יעל דיין: אני רוצה שהמציאות בפועל תביא לזה.

דליה רבין-פילוסוף: אבל כדי שהמציאות תהיה כזאת, צריך קודם שאישה תהיה בראשות ועדה כזאת.

דליה רבין-פילוסוף: נכון, אבל אני לא יכולה לבוא ולהגיד לחבר הכנסת כנעאן:

דליה רבין-פילוסוף: תבחרו אישה מתוככם לתפקיד זה.

דליה רבין-פילוסוף: גם לש"ס אני לא אומרת את זה, לצערי.

נעמי חזן: אני באמת לא רוצה לפתוח את הדיון מחדש ואני רק רוצה להעיר לפרוטוקול משום שאני ייצגתי את מרצ בוועדה המסדרת והיתה בעיה לגבי הייצוג שלנו.

נעמי חזן: מה לעשות שלמרצ יש ארבע נשים בכנסת הזאת, וניתן לנו רק מקום אחד בוועדה לקידום מעמד האישה?

נעמי חזן: דיברתי אתך כאן בצורה בלתי פורמלית על הענין של ועדת משנה לקידום האישה הערביה.

נעמי חזן: אנחנו תיקנו את זה עכשיו פורמלית גם בחילופי אישים, והדבר מאוד חשוב לנו.

נעמי חזן: דבר שני.

נעמי חזן: בעיקרון זו הפעם הראשונה בהיסטוריה שלנו שיש אישה ערביה בכנסת ישראל, ועל כן זה חשוב שחברת הכנסת ג'בארה תתחיל לתפקד בענין זה.

נעמי חזן: דבר שלישי.

נעמי חזן: אני מקווה שאני מבינה נכון שזו החלטה, שלפחות בפרק הזמן הקרוב, תעמוד בראש ועדת המשנה - - -

יעל דיין: אני לא יכולה להחליט בענין זה.

יעל דיין: יש שני מועמדים.

חוסניה ג'בארה: לא הוחלט על התקופה הראשונה?

יעל דיין: אני לא יכולה לקבל החלטה כשיש מועמד שאינו נמצא כאן.

יעל דיין: אני יכולה לתווך, לשאול אותו.

יעל דיין: יכול להיות שבכלל אין לו בעיה עם זה.

נעמי חזן: יושבת ראש הסיעה תדבר אתו.

יעל דיין: הבעיה שיש לנו היא לגבי ועדות משנה אחרות.

יעל דיין: ביקשתי מיושב ראש הכנסת אברהם בורג שימצא את הדרך לאפשר - כמו שעשינו בוועדת החוץ והביטחון - חברות ויושבות-ראש של ועדות לחברות כנסת שאינן חברות הוועדה.

יעל דיין: הוא חשב שיש לו פטנט, זאת אומרת, שתהיינה גם ממלאות מקום - ובענין זה אין בעיה - וגם שתוכלנה להיות בוועדות משנה.

יעל דיין: אני מחכה לתשובה.

יעל דיין: בינתיים הוועדה שהכי זקוקה לארגון, וזאת בעיקר לקראת תקציב 2000, היא הוועדה שחברת הכנסת ענת מאור עמדה בראשה.

יעל דיין: יש לנו בעיה.

יעל דיין: רוב הנשים הן בקואליציה, אחת מהן שרה, אחת לא מעוניינת בענין כולו, ויש לי בעיה מבחינה זו שמהליכוד חברת הכנסת נעמי בלומנטל היא יושבת ראש ועדה פעילה, חברת הכנסת לימור לבנת עוסקת בפריימריס של הליכוד עד ספטמבר והיא חברת ועדת הכספים והיא מקבלת את ועדת החינוך ברוטציה בעוד שנתיים.

יעל דיין: כלומר, אני בהחלט אעזר בה בכל מיני דברים, אבל היא לא הביעה רצון לקחת ממש תחום אחריות.

יעל דיין: בהנחה שחברת הכנסת חוסניה ג'בארה תמנה את התפקיד של יושבת ראש ועדת המשנה למגזר הערבי, אני נמצאת כאן בדפיציט בנושא חינוך ובריאות, ואולי על אף שחברת הכנסת נעמי בלומנטל היא יושבת ראש ועדה אני אפנה אליה.

יעל דיין: היא עמדה בראש ועדת המשנה הזו בעבר.

יעל דיין: אשר לפניות ציבור, אני לא רואה מי יכול לעסוק בריכוז הנושא הזה.

יעל דיין: אנחנו נמשיך כל אחת בתחומה, אבל זה העומס הכי גדול שיש מבחינת הריכוז ואני לא יודעת איך לפתור את זה.

מוחמד כנעאן: אני מתנצל על האיחור.

יעל דיין: תיכף נחזור לענין ועדת המשנה למגזר הערבי שדנו בו כבר.

דליה רבין-פילוסוף: מי בכלל הנשים בוועדה?

יעל דיין: - חברת הכנסת ציפי ליבני, שאני גם אפנה אליה לקבל את הענין הכלכלי , כלומר את נושא הנשים בכלכלה ובעבודה.

יעל דיין: אני אשמח, חברת הכנסת פילוסוף-רבין, אם תקחי את הענין של חינוך ובריאות.

יעל דיין: החומר הוא לא אין סופי.

יעל דיין: עכשיו, לקראת פתיחת שנת הלימודים, עולה נושא החינוך.

יעל דיין: נושא הבריאות הוא יותר אקוטי, זה ענין של סל הבריאות.

יעל דיין: כל החומר נמצא.

יעל דיין: בקדנציה האחרונה, בשנה האחרונה, עסקתי מאוד באינטנסיביות בנושא הבריאות.

יעל דיין: אנחנו גם מקיימים סיורים.

דליה רבין-פילוסוף: השאלה מה זה מחייב אותי, כי אני כבר לקחתי על עצמי כל כך הרבה.

דליה רבין-פילוסוף: אני מאוד מתלהבת מכל דבר, אבל אני לא רוצה לקחת על עצמי דברים שבסוף אני לא אעמוד בהם.

יעל דיין: זה מחייב אותך לקבוע יחד אתי כמה ישיבות.

יעל דיין: זאת לא ועדת משנה שיש בה, למשל, שלושה חברים, אלא כל מליאת הוועדה מוזמנת לכל ישיבה של ועדת משנה זו.

יעל דיין: הענין הוא לקבוע את הנושאים ואת העדיפויות, ובכוונה תחילה אני מחברת כאן חינוך ובריאות, כי אין לי די אנשים שיעסקו בבריאות לחוד ובבריאות לחוד.

יעל דיין: בחינוך אלה דברים קבועים שלאחרונה כוללים, לצערנו, גם את נושא האלימות כלפי בנות, האונס הקבוצתי.

יעל דיין: בדרך כלל מליאת הוועדה נחלצת לדברים האלה ויש דיון במליאת הכנסת והצעות לסדר היום, אבל אני חושבת שכולנו נעזור לך בזה ולא תהיה בעיה שתכרעי תחת העומס.

יעל דיין: בנושא הבריאות יש כמה תחומים ספציפיים שהם די מסוכמים.

יעל דיין: כמובן, יכול לקרות משהו בלתי צפוי, אבל זה כולל גם את התחום הקשה יותר של פריון, הפריות, הפסקות הריון.

זהבה גלאון: סרטן השד.

יעל דיין: לא, זה לחוד.

דליה רבין-פילוסוף: אוסטרופורוזיס.

יעל דיין: ישבנו הרבה בנושא הזה.

יעל דיין: על הצד החיובי פועלים מרכזים לבריאות נשים, כולל במרכז רבין, בבאר שבע וכאן בשערי-צדק.

יעל דיין: זאת אומרת, כרגע המודל הוא גישה הוליסטית לגבי בריאות נשים וריכוז הכל תחת גג אחד.

יעל דיין: אנחנו סיירנו ונסייר עוד פעם.

יעל דיין: אפשר לקיים סיור כאן בשערי-צדק.

יעל דיין: יש הענין של הסל וחוסר ההתחדשות שלו.

יעל דיין: בכל אופן קשה לחשוב איזה נושא לא נדון עכשיו, כך שמדובר יותר בדיוני המשך והעמקה, עבודה בקשר עם כל הגורמים הנוגעים בדבר, החל ממנכ"ל משרד הבריאות, שכבר נמאסנו עליו, ושורה של סמנכ"לים.

יעל דיין: יש לנו בעיה כי יש שר חדש, ועם השר הזה היו לנו כמה היתקלויות קשות בנושא של הפסקות הריון, הקלטת שחולקה.

יעל דיין: הוא ישב כאן והעלה בעיות של מועצה דמוגראפית לעידוד הילודה העברית והלאומית - אם אפשר, לאומנית.

יעל דיין: יש הנושא של הבריאות במגזרים שונים.

יעל דיין: חברת הכנסת ג'בארה תכסה את הנושא של המגזר הערבי, אבל יש לנו נושא של בריאות במגזרים של עולים, התייחסות לפריפריה בכלל, להגיע לפריפריה אפילו בכל הנושא של ממוגראפיה, ולא לחכות עד שיבואו למרכזים.

יעל דיין: אלה נושאים די מוגדרים, כלומר, הם כבר נדונו, חלקם קשים, חלקם יותר קלים.

יעל דיין: מדובר גם בהיענות לפניות בנושאי בריאות.

יעל דיין: שוב, נצטרך לחלק בינינו את הנושא של פניות הציבור, כי אין לנו מישהי שתיקח על עצמה את כל הנושא של פניות הציבור, כמו שעשתה בשעתה אסתר סלמוביץ.

נעמי חזן: אגב, ביומיים האחרונים כמות הפניות היא פשוט אדירה.

נעמי חזן: זה ממש היסטרי.

יעל דיין: נשים מפחדות, ואני יודעת, כי הייתי בכמה תכניות מתוקשרות בענין הזה.

יעל דיין: כשיש אלימות במשפחה, הגבר פשוט לוקח את העתון של היום ושל אתמול בענין השריפה ומראה לאשתו ואומר: דברי הרבה, זה מה שיקרה לך.

דליה רבין-פילוסוף: במקרה זה הבעל לקח את האישה לפוליגראף כדי לדעת אם היא בוגדת בו, והיא לא התלוננה.

דליה רבין-פילוסוף: השאלה היא איך מביאים נשים לפחד מפני הגברים שלהן.

דליה רבין-פילוסוף: זו בעיה איך מביאים אמא ללכת ולהתלונן במשטרה על האבא של שני ילדיה.

דליה רבין-פילוסוף: למה שהיא תחשוב שהוא יהרוג אותה?

דליה רבין-פילוסוף: זו ממש בעיה.

יעל דיין: וגם אחרי שהיא מתלוננת יש לנו בעיה.

דליה רבין-פילוסוף: זה בוודאי, אבל אני חושבת על הפסיכולוגיה של הבאת האישה לזה שהיא תתלונן.

יעל דיין: אני מציעה להתחיל לעסוק בחלוקת עבודה.

יעל דיין: חברת הכנסת דליה רבין-פילוסוף, האם את מוכנה לקחת על עצמך את הענין של חינוך ובריאות?

דליה רבין-פילוסוף: בסדר, אני אקח את זה ואני מקווה שאעמוד בזה.

יעל דיין: כל העזרה ניתנת, כמובן.

יעל דיין: אני אשאיר במליאה - חשבתי שחברת הכנסת גלאון תיקח את זה על עצמה - את הנושא של זכויות ההומוסקסואלים והלסביות.

יעל דיין: זה יהיה חלק מעבודת המליאה.

יעל דיין: בענין קידום נשים בכלכלה ובעבודה אנחנו נפנה לחברת הכנסת ציפי לבני.

יעל דיין: נראה אם היא תוכל לקבל את זה על עצמה.

יעל דיין: שאר הדברים נשארים בינתיים במליאת הוועדה, וכמובן, אני מחכה לשמוע מיושבת ראש הכנסת אברהם בורג האם ניתן לקבל הרשאה לניהול ועדות משנה על ידי ממלאי מקום.

נעמי חזן: אני מבקשת להפנות אלייך את הבקשה, גברתי היושבת ראש.

נעמי חזן: כפי שנהגתי בעבר, ואם אכן נמצא את המתכון הנכון, אני מבקשת להמשיך לרכז - לא בתור יושבת ראש ועדת משנה - את העבודה בנושא המשפחות החד הוריות, שניסיתי להוביל בכנסת הקודמת עם כמה הישגים.

יעל דיין: אני צריכה למצוא פטנט לענין זה.

יעל דיין: אנחנו 14 נשים בכנסת ומעט נשים בוועדה לקידום מעמד האישה.

יעל דיין: מאוד קשה לי שחברות הכנסת נעמי חזן וענת מאור ותמר גוז'נסקי, שהובילו ממש פריצות דרך בנושאים שונים במשך הרבה מאוד שנים, אינן חברות ועדה, ועכשיו אין לי כתובת וגם אין לי מתנדבים.

נעמי חזן: אני מתנדבת.

יעל דיין: בסדר, אבל את לא חברת ועדה.

נעמי חזן: נמצא דרך.

יעל דיין: אם נמצא דרך, בבקשה.

יעל דיין: אני אומרת שזו בעיה אמיתית.

יעל דיין: אני צריכה להפנות את זה גם לחברת הכנסת מרינה סולודקין, שנכנסה זה עכשיו.

מרינה סולודקין: אם אפשר, גם אני רוצה ועדת משנה לעולות חדשות, לבעיות מיוחדות של עולות חדשות מאתיופיה ומכל המדינות.

יעל דיין: זאת אומרת, להקים ועדת משנה נוספת לעולות חדשות?

יעל דיין: אנחנו נצטרך לדון בזה, כי אם אתם רוצים, יש כאן שתי השקפות עולם, ואפשר לדון בזה גם עם הארגונים.

יעל דיין: דרך אגב, זה קיים גם לגבי המגזר הערבי.

יעל דיין: אנחנו מנסים לעבוד בלי הפרדה, זאת אומרת, סביב השווה לכולן כנשים, ומצד אחר, ברור שצריך להתייחס גם לשוני בין הקבוצות.

יעל דיין: לכן, אנחנו עסקנו בשעתו, למשל, בנושא של חד-הוריות, בידיעה שחד-הוריות הן גם עולות וגם ערביות, כי כללנו בזה גם גרושות ואלמנות, וגם אתיופיות וגם ילידות הארץ וגם דתיות וגם חילוניות.

יעל דיין: כשאנחנו מדברים על עולות חדשות כקטגוריה, השאלה היא אם אנחנו מפרידים - בנושא אלימות, למשל - בין עולות חדשות, בין נשים יהודיות בישראל ובין נשים ערביות בישראל.

יעל דיין: זה ענין שצריך לחשוב עליו.

מרינה סולודקין: אבל צריך לקיים שיקול דעת רציני בענין זה.

יעל דיין: אני אומרת שיש בעיה של הסתכלות.

יעל דיין: הרי בעבר ערערו בכלל על הקמת הוועדה הזו כי אמרו: אלימות זו אלימות זו אלימות, מה זה חשוב אם מדובר בנשים או במישהו אחר?

יעל דיין: שלום לחברת הכנסת נעמי בלומנטל, אני שמחה שבאת.

יעל דיין: אנחנו תיכף מסיימים את הישיבה הראשונה של הוועדה, והישיבה השניה תתקיים עם כל ארגוני הנשים, והוותיקות בינינו יודעות שזה הכוח הפועל מאחורי הוועדה ויחד עם הוועדה והוא גם הולך לפני המחנה, ולכן רציתי שלפני שאנו יוצאים לפגרה נזמין את ארגוני הנשים כדי לשמוע מהם על רעיונות של תכנית עבודה.

יעל דיין: אבל, לפני זה נסיים את החלק הקודם ורציתי לשאול אותך.

יעל דיין: אני יודעת שאת עמוסה, אבל בכל זאת הייתי רוצה - - -

נעמי בלומנטל: אנחנו ממשיכים עם ועדות המשנה?

יעל דיין: חלק מהן, לא כולן.

נעמי בלומנטל: אני רוצה להמשיך עם ועדת המשנה לספורט נשים.

יעל דיין: זה נושא שנתון בידייך ואני אשמח אם תמשיכי בו.

נעמי בלומנטל: יש עוד נושאים?

יעל דיין: יש נושא גדול - וחברת הכנסת ציפי לבני לא נמצאת כאן, אבל אני מציעה שתדברו ביניכן - וזה הנושא של כל המערכת של כלכלה, שכר ועבודה, שחברת הכנסת ענת מאור עסקה בו במשך שבע שנים.

דליה רבין-פילוסוף: חברת הכנסת ציפי לבני מאוד מתאימה לזה.

דליה רבין-פילוסוף: אני חושבת שהיא תרצה לעסוק בזה.

נעמי בלומנטל: אני אשאל אותה.

יעל דיין: זה כולל גם נושאי חקיקה.

יעל דיין: אני לא יודעת באילו ועדות נוספות היא מכהנת.

יעל דיין: אני מאוד מאוד אודה לה אם היא תיקח על עצמה את הנושא הזה, ושוב, כל החומרים קיימים, וצריך פשוט להבטיח רצף, אבל כיוון שאנחנו לפני תקציב ולפני מדיניות כלכלית כזו או אחרת, מאוד חשוב שהנושא הזה יטופל ספציפית.

נעמי בלומנטל: את מוכנה לומר לי בקצרה במה דנתם עד עכשיו?

יעל דיין: ביקשנו מחברת הכנסת רבין-פילוסוף, שחוששת מעומס והצענו לה את עזרתנו, לעסוק בנושא של שוויון בין המינים במערכות החינוך והבריאות.

יעל דיין: דנו - ועכשיו נפתח את זה עוד פעם - בענין של אישה או גבר בראש ועדת המשנה למגזר הערבי.

יעל דיין: יש כאן שני מועמדים, מועמד ומועמדת.

מוחמד כנעאן: אם חברתי חוסניה ג'בארה רוצה בתפקיד זה, אני מוכן לכך ברצון ואני עומד לרשותה.

דליה רבין-פילוסוף: נפתרה הבעיה.

נעמי חזן: כל הכבוד.

נעמי חזן: תודה רבה.

יעל דיין: ביקשתי שידברו אתך, שיהיה דיון בין הסיעות.

מוחמד כנעאן: אין שום בעיה.

יעל דיין: זו פעם ראשונה שיש שלושה ערבים, שני גברים ואישה, בוועדה לקידום מעמד האישה.

יעל דיין: עד עכשיו היה לנו רק חבר הכנסת דראושה והוא היה במשך שבע שנים, והבעיות וגם ההישגים במגזר הערבי מאוד מאוד חשובים.

יעל דיין: אין מה לדבר על כך שבכלל יש גם בוחרות, ולמפלגה שלך יש גם בוחרות.

יעל דיין: לכן, אני מאוד מברכת על זה שיש בפעם הראשונה שלושה נציגים של המגזר הערבי בוועדה לקידום מעמד האישה.

יעל דיין: גם בוועדת החוץ והביטחון, אבל גם אצלנו.

זהבה גלאון: חבר הכנסת כנעאן, אמנם קבעתי אתך פגישה בענין זה, אבל אני אשמח לפגוש אותך בכל מקרה.

יעל דיין: אני מבקשת שלא רק בוועדת המשנה, אבל בוודאי בוועדת המשנה, יהיו תיאום ושיתוף פעולה מוחלט.

יעל דיין: בין כה וכה זה חוזר אליי כיושבת ראש ועדה להחליט מה עושים, אבל בכל הצעה שיש לכם ובכל מחשבה שיש לכם לגבי סיורים במוקדים מסויימים שהם בעייתיים - בכל הנושאים האלה אני מקווה שניבנה מזה שיש שלושה ערבים בוועדה, ואולי הוועדה הזו תחזיר את הנושא הזה למרכז סדר היום, כי עם כל הרצון הטוב של כל הממשלות - במסגרת ועדת החינוך, ועדת העבודה והרווחה - הנושא הזה נופל בגלל הבעיות הקשות שיש לכולם, וכאן יש לנו אפשרות להתרכז באופן ממשי בנושא של מגזרים, ולא משנה אם זה עולים או ערבים, וכיוון שיש לנו קומבינציה טובה כזו או קומבינציה מייצגת כזו, בואו נעלה בקדנציה זו את הענין הזה של ייצוג של נשים ערביות וטיפול בבעיות שלהן בכל התחומים - כסטודנטיות, כאמהות, כשכירות, ואפילו כספורטאיות.

נעמי בלומנטל: יש שחקנית כדורגל.

יעל דיין: ובואו נעשה את זה תוך שיתוף פעולה.

מוחמד כנעאן: אין לי שום בעיה שחברתי חוסניה ג'בארה תעמוד בראש ועדת המשנה, וכמו שאמרתי, אני אעמוד לרשותה, אעמוד לרשות הוועדה.

מוחמד כנעאן: אני מציע שנקיים ישיבה בינינו ונגבש את הנושאים לדיון, נקבע מועד לישיבה אתך, גברתי היושבת ראש, כי אנחנו שנינו חברי כנסת חדשים ונשמח ללמוד ממך ומיתר חברות הכנסת הוותיקות בנושא של הנשים במגזר הערבי.

מוחמד כנעאן: אני בטוח שאנחנו נעבוד יחד בשיתוף פעולה למען כל הנשים במדינת ישראל אבל, ברשותכם, נתמקד קצת בנושא של הנשים במגזר הערבי.

יעל דיין: בהחלט, זו הזדמנות בלתי חוזרת - אני מקווה שהמספר יגדל - להעלות את הנושא הזה.

יעל דיין: אנחנו תמיד נותנים לו מרכזיות, אבל אין לנו הייצוג.

יעל דיין: מנהלת הוועדה, גב' דנה גורדון, תעביר לכם אפילו את הסיכומים של הוועדה בשנתיים האחרונות, תקראו מה עשתה הוועדה בנושא נשים ערביות, ויש מורכבות ויש הרבה נושאים שהם כאילו צדדיים.

יעל דיין: כאן מדובר במטפלות, וכאן במעונות ובגיל הרך, כאן באמהות ובעבודת נשים, כאן בבריאות, בטיפות חלב, בקליניקות - יש אין סוף של בעיות.

יעל דיין: הבעיה היחידה שאין לכם ושעומדת על סדר היום של הוועדה היא נשים בצה"ל, אבל כל יתר הבעיות קיימות, כמובן, גם במגזר הערבי, פלוס בעיות נוספות.

חוסניה ג'בארה: יש לנו בעיה של נשים שעובדות במשק ביתן.

יעל דיין: אותה בעיה קיימת לגבי נשים יהודיות.

נעמי בלומנטל: יש עוד תחומים שדיברתם עליהם, למשל, נשים עולות?

יעל דיין: לגבי נשים עולות יש כאן בקשה מצד חברת הכנסת מרינה סולודקין.

יעל דיין: בשעתו דיברנו על נושא זה וחשבנו שלא טוב לעשות ועדת משנה לנשים עולות חדשות.

דנה גורדון: אז אולי אפשר לעסוק בזה כנושא, כתחום.

יעל דיין: כתחום - כן, כמו שיש לנו תחומים אחרים.

יעל דיין: למשל, חד-הוריות זה תחום, ולא ועדת משנה.

יעל דיין: הובעה דעה שאנחנו הוועדה שיש לה הכי הרבה ועדות משנה ושהגזמנו, כי זה לא מעוגן בשום מקום.

יעל דיין: זו סתם החלטה שלנו.

יעל דיין: לכן, העברנו חלק מהנושאים לתחומי פעילות, כשחבר ועדה לוקח על עצמו תחום, והשארנו רק את ועדות המשנה שהן באמת בהיקף גדול, ואלה ועדות המשנה לקידום נשים בכלכלה ובעבודה, וכאן אבקש מכם להעביר לחברת הכנסת ציפי לבני - - -

מרינה סולודקין: אני לא מסכימה לרעיון, אבל כיוון שאני פשרנית, אני מקבלת את ההצעה.

יעל דיין: כמו כן ישנן ועדות המשנה לחינוך ובריאות, קידום האישה במגזר הערבי, זכויות הומוסקסואלים ולסביות, שאני מציעה - - -

מרינה סולודקין: יש בעיות כל כך מיוחדות לעולות.

נעמי בלומנטל: לפי דעתי, זו יכולה להיות ועדת משנה לעולות וגם לחד-הוריות.

יעל דיין: זה אומר שחד-הוריות ועולות זה היינו הך.

דליה רבין-פילוסוף: לא, אי אפשר לחבר את שני הנושאים, אבל אני חושבת שאולי יש כן מקום לוועדת משנה לעולות.

מרינה סולודקין: אני מדברת על אתיופיות.

מרינה סולודקין: יש לנו מגזר אתיופי שהצביע עכשיו בעד המפלגה שלנו, ולנשים במגזר הזה יש בעיות כל כך מיוחדות, אבל את יושבת ראש הוועדה וההחלטה היא שלך.

נעמי בלומנטל: מה זה משנה?

נעמי בלומנטל: למי זה מפריע?

דליה רבין-פילוסוף: למי זה צריך להפריע שיש פה ועדת משנה לעולות?

דליה רבין-פילוסוף: זה על חשבון מישהו?

יעל דיין: זה לא מפריע לאף אחד.

יעל דיין: אני רוצה לחשוב על זה ולהעלות את זה לדיון.

דליה רבין-פילוסוף: זו דווקא שיטת עבודה טובה.

קריאה: מה לגבי החד-הוריות?

יעל דיין: זה נשאר כתחום.

קריאה: אבל למה שלא תהיה תת-ועדה שתטפל בחד-הוריות?

יעל דיין: ולמה שלא תהיה תת ועדה נפרדת לאתיופיות, לרוסיות וכו'?

יעל דיין: אין לזה גבול.

יעל דיין: גם נשים נכות זה מגזר.

יעל דיין: אני מנסה לומר שיש לנו השקפת עולם, ועל סמך השקפת העולם הזו נמצאות כאן חברות הכנסת נעמי חזן ונעמי בלומנטל, שהיו כאן מהתחלה; על סמך השקפת העולם הזו אנחנו עובדות יחד לרווחת הנשים בישראל, לקידומן ולשוויון שלהן, כאשר דברים ספציפיים נדונים לחוד.

יעל דיין: הפיצול של סוגי הבעיות או של סוגי הקבוצות נדון גם בוועדות אחרות.

יעל דיין: אי אפשר להגיד שהנושא של נשים עולות לא נדון בוועדה לענייני קליטה ועליה של הכנסת.

נעמי בלומנטל: אני רק רוצה לומר שמרוב המחוייבות שלי לנשים לא קיימתי בוועדת העליה והקליטה דיונים על נשים עולות, כי רציתי שהנושא יידון פה בוועדה לקידום מעמד האישה.

נעמי בלומנטל: מקסימום - לקיים ועדה משותפת.

יעל דיין: מקיימים דיונים במשותף עם ועדות רלבנטיות.

נעמי בלומנטל: אני מבקשת להציע משהו גם משום שחברת הכנסת מרינה סולודקין מעוניינת בזה.

נעמי בלומנטל: כשהוקמה הוועדה - מזה כשמונה שנים - היו יותר ועדות משנה.

נעמי בלומנטל: אני לא רואה בזה פסול.

נעמי בלומנטל: בעיקרון אני בעד זה מאז ומתמיד, בלי קשר לשאלה מי יושב ראש הוועדה.

נעמי בלומנטל: אני חושבת שזה לא מזיק במאום לאף אחד.

נעמי בלומנטל: אם יש פניה, אני מציעה שתחשבי על זה.

יעל דיין: אני אמרתי שאני אחשוב על זה, כי בקדנציה האחרונה עברנו מוועדות משנה לתחומים.

נעמי בלומנטל: לא משנה לי שנושא הספורט יישאר כתחום, אבל בעיקרון מה זה משנה אם תהיה ועדת משנה לעולות חדשות?

יעל דיין: אבל אין לוועדות משנה שום סטטוס והן גם לא אוטונומיות.

יעל דיין: אפילו רשימת המוזמנים של ועדת משנה צריכה לעבור אישור שלי.

דליה רבין-פילוסוף: זו כתובת לפניות.

יעל דיין: זו כתובת מעוררת ציפיות.

קריאה: אנחנו רוצים כתובת ספציפית.

יעל דיין: סליחה, גברתי, אין לך רשות דיבור בענין זה.

יעל דיין: עוד לא פתחנו את הישיבה השניה של הוועדה.

יעל דיין: אנחנו נדון בזה במסגרת הוועדה, נשקול את זה ונראה מה מידת הרווח וההפסד.

יעל דיין: חברת הכנסת בלומנטל, אנחנו עדים לבעיה מסויימת.

יעל דיין: כשיש ועדה שנקראת ועדת משנה, וזה לא תחום בתוך הוועדה הכללית, בדרך כלל הנטיה היא להשאיר את זה לאיש אחד.

יעל דיין: ההתכנסויות הן עניינו של אדם אחד, אף אחד אחר לא משתתף.

יעל דיין: זאת לא ועדה, כמו במקומות אחרים, שרשומים בה מראש שלושה, ארבעה או חמישה אנשים, וזו בעיה.

יעל דיין: למעשה זה מצמצם במקום להרחיב.

יעל דיין: כיוון שאנו נמצאים באיחור והיינו צריכים לפתוח כבר את הישיבה השניה של הוועדה היום, אנחנו נוכל להמשיך ולדון בעניינים הפנימיים שלנו בישיבה אחרת, ואני רק רוצה להגיד דבר אחד לגבי סדרי העבודה.

יעל דיין: כמו כל הוועדות, אנחנו עובדים גם בפגרה.

יעל דיין: קיבלתי מכם - ומי שעוד לא נתן לי מתבקש לעשות כן - את המועדים שבהם אתם בטוח לא בארץ.

יעל דיין: יהיו גם ישיבות כנסת.

יעל דיין: אני אנסה לתאם כך שכאשר יש ישבת כנסת, אם צריך לקיים ישיבת ועדה, אני אשיק אותה לאותו יום, כך שהלא-ירושלמים לא יצטרכו לבוא לכאן פעמיים.

יעל דיין: אנחנו קבענו מספר סיורים.

יעל דיין: אני לא רוצה לטרטר את הוועדה בפגרה, אבל יהיו לפחות שני סיורים בפגרה.

יעל דיין: אחד הדברים שנצטרך לעסוק בהם בפגרה הוא התקציב.

יעל דיין: באוקטובר, מיד כשהיא מתכנסת, נכנסת הכנסת לדיוני תקציב ואנחנו נצטרך, כנראה, לקיים בפגרה את ההיערכות שלנו ולקבל את האומדנים ואולי נקיים ישיבה משותפת עם ועדת הכספים.

יעל דיין: חיוני לקיים בפגרה ישיבה עם שר החינוך.

יעל דיין: שנת הלימודים מתחילה ב1- בספטמבר, ואני לא יכולה לבוא אליו אחרי חודשיים ולהגיד לו: רגע, מה עם תכנית זו או אחרת?

יעל דיין: לכן, אנחנו מנסים לתאם ישיבה בנושאי חינוך - כנראה, בשבוע הבא - עם השר ועם אנשי משרדו העוסקים בתכנית "שוויון 2000".

יעל דיין: בשבוע הבא גם תהיה ישיבה של הכנסת, לפחות ישיבה אחת.

יעל דיין: בנושא האלימות אנחנו פועלים, לצערי, גם בשוטף - יש ועדה בין משרדית שאני חברה בה, ועכשיו יש ועדת שרים וכן הלאה, והנושא עולה כל פעם במליאה - אבל נוסף לכך אנחנו מתכנסים, שוב לצערי, לדיון חירום כל פעם שיש איזה שהוא אירוע חריג, שלא חייב להיות מלווה בגופה או בשלוש גופות, כמו הפעם.

קריאה: נושא האלימות נדון בתת-ועדה?

יעל דיין: לא, הוא נדון במליאת הוועדה.

יעל דיין: בדברים האלה בוודאי אין יציאה לפגרה, וברגע שיש ארועים או החלטות ממשלה או התבטאות שקשורה בדרישת תקציבים, הוועדה מתכנסת בלי להתייחס לתאריך זה או אחר.

יעל דיין: לפני שאנחנו עוברים לישיבה עם הארגונים אני מבקשת מחברי ומחברות הוועדה להזרים אלינו כל הצעה, כל מחשבה וכל יזמה, ובעיקר חברי הכנסת החדשים, גם לראות את החומר שקיים, לעיין בחוברות המסכמות, כי הן די מפורטות.

יעל דיין: יש לנו נושא אחד של חקיקה על הפרק.

יעל דיין: יש גם הצעה לסדר היום שמליאת הכנסת העבירה לוועדה, בנושא פערים בשכר נשים, ובישיבה הראשונה של הוועדה שתתקיים אפשר יהיה לגמור את ענין ההצעה לסדר היום.

יעל דיין: מעבר לכך יש לנו חוק שצריך להחיל עליו דין רציפות.

יעל דיין: לצורך זה אנחנו צריכים לקיים ישיבה, ולו סמלית, ולהפנות לוועדת שרים בקשה להחלת דין רציפות.

יעל דיין: דיברתי עם שר המשפטים.

יעל דיין: אני מקווה שיהיה לנו רוב לענין זה בוועדת השרים, כי זו ועדה שלא כולה תומכת בחקיקה שוויונית לנשים.

יעל דיין: אני מקווה שזה יעבור בוועדת השרים - מדובר בחוק שיווי זכויות האישה - ואז נצטרך להבטיח שזה מקבל את הרציפות במליאה וחוזר אלינו להכנה לקריאה שניה ולקריאה שלישית.

יעל דיין: זה נושא מאוד סבוך, יש בו כמה דברים פרובלמטיים.

יעל דיין: אני מקווה שיהיה בכוחנו הלא-דל להעביר את החוק.

יעל דיין: אני מבינה שכל חברי הוועדה קיבלו את תכנית העבודה.

יעל דיין: אני מודה לכולם.

יעל דיין: הישיבה נעולה.